**Predkladacia správa**

Návrh na vyslovenie súhlasu Národnej rady Slovenskej republiky s uzavretím Protokolu, ktorým sa mení a dopĺňa Protokol o prechodných ustanoveniach, ktorý je pripojený k Zmluve o Európskej únii, k Zmluve o fungovaní Európskej únie a k Zmluve o založení Európskeho spoločenstva pre atómovú energiu, sa predkladá na základe uznesenia vlády SR č. 385 z 9. júna 2010 bod D.1.

Uvedený protokol ustanovuje zvýšenie počtu poslancov Európskeho parlamentu (EP) zo 736 na 754 na funkčné obdobie EP v rokoch 2009 až 2014. V čase konania volieb do Európskeho parlamentu v júni 2009 bola ešte v platnosti Zmluva z Nice. Podľa tejto zmluvy bolo zvolených 736 poslancov EP. Lisabonská zmluva pôvodne predpokladala počet 751 poslancov EP. V decembri 2008 v záujme riešenia tzv. írskych záruk a úspešného ukončenia ratifikačného procesu Lisabonskej zmluvy prijala Európska rada vyhlásenie k prechodným opatreniam, ktoré konkretizovala svojím rozhodnutím v júni roku 2009. V súlade s prijatými prechodnými opatreniami bolo dohodnuté, že v období 2009 – 2014 sa zvýši počet poslancov EP na 754.

V záujme zosúladenia súčasného stavu a počtu poslancov EP podľa platnej Lisabonskej zmluvy v znení tzv. írskeho protokolu sa navrhuje, aby Národná rada SR vyslovila súhlas s uzavretím Protokolu, ktorým sa mení a dopĺňa Protokol o prechodných ustanoveniach. Návrh na zmenu a doplnenie zmlúv predložila rade Európskej únie (EÚ) v súlade s článkom 48 Zmluvy o EÚ vláda Španielska dňa 4. decembra 2009. Súhlasné stanoviská k návrhu predložila Európska komisia 28. apríla 2010 a Európsky parlament dňa 6. mája 2010. Protokol bol podpísaný na Medzivládnej konferencii na úrovni stálych predstaviteľov členských krajín pri EÚ zástupcami vlád všetkých členských štátov EÚ, v Bruseli dňa 23. júna 2010. Ako zástupca Slovenska na medzivládnej konferencii bol vymenovaný stály predstaviteľ SR pri EÚ, veľvyslanec Ivan Korčok, ktorý bol zároveň prezidentom SR splnomocnený k podpisu protokolu.

Prijatie protokolu bude mať za následok zvýšenie počtu členov EP o 18 poslancov z 12 členských krajín EÚ a potvrdí počet 99 poslancov Nemecka v období rokov 2009 – 2014. Distribúcia počtu poslancov sa uskutočňuje podľa kľúča stanoveného Európskou radou pri dodržaní ustanovení platnej Lisabonskej zmluvy, pričom sa citlivejšie ako doteraz zohľadňuje počet obyvateľov. Počet 13 slovenských poslancov v EP zostane nezmenený, rovnako ako v prípade krajín porovnateľnej veľkosti, ako sú Dánsko a Fínsko. Protokol teda nemá priamy vplyv na zastúpenie SR v EP, ani inak neovplyvní inštitucionálne postavenie SR v EÚ. Protokol je zároveň v súlade so zahraničnopolitickými záujmami SR, medzinárodnoprávnymi záväzkami SR, medzinárodným právom a právnym poriadkom SR.

Z hľadiska vnútroštátnych predpisov SR je protokol medzinárodnou politickou zmluvou, ktorá si vyžaduje pred ratifikáciou súhlas NR SR v zmysle čl. 7 ods. 4 Ústavy SR. Protokol je zároveň medzinárodnou zmluvou, na ktorej vykonanie nie je potrebný zákon. V tejto súvislosti vláda SR svojím uznesením č. 385 z 9. júna 2010 odporučila NR SR rozhodnúť podľa článku 86 písm. d) Ústavy SR o tom, že dohoda má podľa článku 7 ods. 5 Ústavy SR prednosť pred zákonmi.